**Notă informativă**

**la proiectul de Hotărîre a Guvernului „Cu privire la modificarea Hotărîrii Guvernului nr.807/2018 pentru aprobarea Regulamentului de activitate al Consiliului de supraveghere publică a auditului”**

|  |
| --- |
| **1. Denumirea autorului și, după caz, a participanților la elaborarea proiectului** |
|  Ministerul Finanțelor  |
| **2.Condițiile ce au impus elaborarea proiectului de act normativ și finalitățile urmărite**  |
|  Necesitatea elaborării proiectului de Hotărîre a Guvernului „Cu privire la modificarea Hotărîrii Guvernului nr.807/2018 pentru aprobarea Regulamentului de activitate al Consiliului de supraveghere publică a auditului” este generată de prevederile art.36 alin. (1) din Legea nr. 271/2017 privind auditul situațiilor financiare. Obiectivul prezentului proiect constă în actualizarea unor prevederi ale Regulamentului de activitate al Consiliului de supraveghere publică a auditului (în continuare – Consiliu). Art. 56 alin. (3) al Legii nr. 100/2017 cu privire la actele normative prevede, că intrarea în vigoare a actelor normative poate fi stabilită pentru o altă dată doar în cazul în care se urmăreşte protecţia drepturilor şi libertăţilor fundamentale ale omului, realizarea angajamentelor internaţionale ale Republicii Moldova, conformarea cadrului normativ hotărîrilor Curţii Constituţionale, eliminarea unor lacune din legislaţie sau contradicţii între actele normative ori dacă există alte circumstanţe obiective.  Prin urmare, punctul 2 al proiectului de hotărîre prevede, că aceasta intră în vigoare din data publicării în Monitorul Oficial al Republicii Moldova.  |
| **3. Descrierea gradului de compatibilitate pentru proiectele care au ca scop armonizarea legislației naționale cu legislația Uniunii Europene** |
|  Prin ratificarea de către Parlamentul Republicii Moldova a Acordului de Asociere între Republica Moldova, pe de o parte, și Uniunea Europeană și Comunitatea Europeană a Energiei Atomice și statele membre ale acestora, pe de altă parte prin Legea nr. 112/ 2014, Republica Moldova și-a asumat angajamentul de a transpune în legislația națională prevederile *acquis-ului comunitar* în domeniul raportării financiare corporative (*Anexa II la capitolul 3 Dreptul societăților comerciale, contabilitate și audit și guvernanța corporativă din titlul IV*).  Pentru realizarea acestui angajament în domeniul auditului situațiilor financiare, unele prevederi ale Directivei 2006/43/CE a Parlamentului European și a Consiliului din 17 mai 2006 privind auditul legal al conturilor anuale și al conturilor consolidate, care se referă la activitatea Consiliului și nu au fost transpuse în Legea nr.271/2017 și Regulamentul de activitate al Consiliului de supraveghere publică a auditului, aprobat prin Hotărîrea Guvernului nr.807/2018, sunt prevăzute în proiect.  Astfel, pct.4) al proiectului transpune suplimentar prevederea art.29 alin.(1) lit.e) din Directiva 2006/43/CE. Punctele 3) și 5) ale proiectului actului normativ actualizează prevederile art.29 alin.(1) lit.d) și e) al Directivei 2006/43/CE, în partea ce ține de experiența specialiștilor privind controlul extern al calității auditului în domeniul auditului situațiilor financiare. De asemenea, pentru evaluarea compatibilității legislației în vigoare în domeniul auditului situațiilor financiare cu *acquis-ul comunitar*, s-a elaborat și tabelul de concordanță la prezentul proiect.  |
| **4. Principalele prevederi ale proiectului și evidențierea elementelor noi** |
|  Principalele prevederi ale proiectului țin de:- modificarea componenței comisiei de concurs din cadrul Consiliului;- ajustarea criteriilor de desemnare a membrilor Comitetului de supraveghere a auditului;- ajustarea criteriilor de selectare a specialiștilor privind controlul extern al calității auditului pentru asigurarea continuității activității Consiliului. Prevederile prezentului proiect vor asigura eficienţa mecanismelor de activitate, control extern al calității auditului și supraveghere a Consiliului.  |
| **5.Fundamentarea economico-financiară** |
|  Implementarea prezentului proiect nu va necesita cheltuieli financiare şi alocarea mijloacelor financiare suplimentare de la bugetul de stat.  |
| **6. Modul de încorporare a actului în cadrul normativ în vigoare** |
|  Urmare aprobării proiectului, nu va apărea necesitatea modificării sau abrogării unor acte normative. |
| **7. Avizarea și consultarea publică a proiectului** |
|  Proiectul urmează a fi supus avizării și consultării publice în conformitate cu art.32 din Legea nr.100/2017 cu privire la actele normative, prin expediere părților interesate și prin publicare pe pagina web oficială a Ministerului Finanțelor.  În scopul respectării prevederilor Legii nr.239/2008 privind transparenţa în procesul decizional, proiectul de hotărîre și nota informativă vor fi plasate pe pagina web oficială a Ministerului Finanțelor (compartimentul „Transparența decizională”) și pe portalul guvernamental particip.gov.md.  |
| **8.Constatările expertizei anticorupție** |
|  Potrivit art. 34 alin. (1) și 35 ale Legii nr.100/2017, proiectul de act normativ va fi supus expertizei anticorupție, care va fi efectuată de către Centrul Național Anticorupție. Informația privind rezultatele expertizei anticorupție va fi inclusă în sinteza obiecțiilor și propunerilor/recomandărilor la proiectul hotărârii de Guvern. |
| **9. Constatările expertizei de compatibilitate** |
|  Potrivit art. 34 alin. (1) și 36 ale Legii nr.100/2017, proiectul de act normativ va fi supus expertizei de compatibilitate, care va fi efectuată de către Centrul de armonizare a legislației. Informația privind rezultatele expertizei va fi inclusă în sinteza obiecțiilor și propunerilor/recomandărilor la proiectul hotărârii de Guvern. |
| 10. Constatările expertizei juridice |
|  Potrivit art. 34 alin. (1) și 37 ale Legii nr. 100/2017, proiectul de act normativ va fi supus expertizei juridice, care va fi efectuată de către Ministerul Justiției. Informația privind rezultatele expertizei juridice va fi inclusă în sinteza obiecțiilor și propunerilor/recomandărilor la proiectul hotărârii de Guvern. |
| 11. Constatările altor expertize |
|  Proiectul actului normativ nu cade sub incidenţa altor expertize necesare de a fi efectuate în condițiile Legii nr.100/2017. |

**MINISTRU Dumitru BUDIANSCHI**